তথ্যবিবরণী নম্বর : ৫০০২

**সামাজিক যোগাযোগ মাধ্যম এবং ওটিটি প্ল্যাটফর্ম ব্যবহার করে বিজ্ঞাপন ও**

**কন্টেন্ট প্রদর্শনের নীতিমালা প্রণয়নে কমিটি গঠন করেছে তথ্য মন্ত্রণালয়**

ঢাকা, ৭ পৌষ (২২ ডিসেম্বর):

 সামাজিক যোগাযোগ মাধ্যম এবং ওটিটি (ওভার দ্য টপ) প্ল্যাটফর্ম ব্যবহার করে বিজ্ঞাপনসহ বিভিন্ন কন্টেন্ট প্রদর্শনের বিষয়ে ওটিটি নীতিমালা প্রণয়নের সিদ্ধান্ত নিয়েছে তথ্য মন্ত্রণালয়।

 নীতিমালাটি প্রণয়নের লক্ষ্যে তথ্য মন্ত্রণালয়ের অতিরিক্ত সচিব (সম্প্রচার) কে সভাপতি ও উপসচিব (টিভি-২)কে সদস্যসচিব করে ১৫ সদস্যবিশিষ্ট কমিটি গঠন করা হয়েছে। কমিটির অন্যান্য সদস্যরা হলেন-মহাপরিচালক, বাংলাদেশ টেলিভিশন; মহাপরিচালক, বাংলাদেশ বেতার; মহাপরিচালক, চলচ্চিত্র ও প্রকাশনা অধিদপ্তর; ব্যবস্থাপনা পরিচালক, বাংলাদেশ চলচ্চিত্র উন্নয়ন কর্পোরেশন; ডাক ও টেলিযোগাযোগ বিভাগের একজন উপযুক্ত প্রতিনিধি; তথ্য ও যোগাযোগ প্রযুক্তি বিভাগের একজন উপযুক্ত প্রতিনিধি; বাংলাদেশ টেলিযোগাযোগ নিয়ন্ত্রণ কমিশনের একজন উপযুক্ত প্রতিনিধি; এসোসিয়েশন অভ্ টেলিভিশন চ্যানেল ওনার্স এসোসিয়েশনের সিনিয়র সহ-সভাপতি মোজাম্মেল হক বাবু; নাট্যকার তারিক আনাম খান; চলচ্চিত্র পরিচালক অমিতাভ রেজা চৌধুরী; চলচ্চিত্রকার ও প্রযোজক পিপলু আর খান; টিভি ড্রামা ডিরেক্টরস গিল্ড এর সভাপতি/সাধারণ সম্পাদক/প্রতিনিধি এবং ব্রডকাস্ট জার্নালিস্ট এসোসিয়েশনের সভাপতি/সাধারণ সম্পাদক/প্রতিনিধি।

 আজ তথ্য মন্ত্রণালয়ের এক প্রজ্ঞাপনে এ তথ্য জানানো হয়েছে।

 #

আকরাম/নাইচ/রফিকুল/সেলিম/২০২০/২২৪০ ঘণ্টা

তথ্যবিবরণী নম্বর : ৫০০১

**কর্মহীন শ্রমিকদের নগদ সহায়তা প্রদান কার্যক্রম উদ্বোধন**

ঢাকা, ৭ পৌষ (২২ ডিসেম্বর) :

 করোনা ভাইরাসের প্রাদুর্ভাবে রপ্তানিমুখী তৈরি পোশাক, চামড়াজাত পণ্য ও পাদুকা শিল্পের কর্মহীন হয়ে পড়া ও দুঃস্থ শ্রমিকদের জন্য সামাজিক সুরক্ষা কার্যক্রমের আওতায় নগদ সহায়তা প্রদান কার্যক্রম উদ্বোধন করলেন শ্রম ও কর্মসংস্থান প্রতিমন্ত্রী বেগম মন্নুজান সুফিয়ান।

 আজ রাজধানীর বিজয়নগরে শ্রম ভবনের সম্মেলনকক্ষে প্রধান অতিথি হিসেবে শ্রম প্রতিমন্ত্রী এ কার্যক্রমের উদ্বোধন করেন।

 শ্রম প্রতিমন্ত্রী বলেন, করোনা মহামারির কারণে তৈরিপোশাক এবং চামড়া ও পাদুকাশিল্পে কর্মহীন  দুঃস্থ শ্রমিকদের জরুরি মানবিক সহায়তা প্রদানের লক্ষ্যে প্রধানমন্ত্রী শেখ হাসিনার ঐকান্তিক প্রচেষ্টায় সরকার এই সামাজিক নিরাপত্তা কার্যক্রম চালুর উদ্যোগ গ্রহণ করে। এতে উন্নয়ন সহযোগী সংস্থা ইউরোপীয় ইউনিয়ন ও ফেডারেল জার্মান সরকার অর্থায়ন করতে সম্মত হয়।

 প্রতিমন্ত্রী বলেন, করোনাভাইরাসের প্রাদুর্ভাবের প্রথমেই প্রধানমন্ত্রী শেখ হাসিনা ৩১ দফা ঘোষণা করেন। তৈরিপোশাক কারখানা মালিকগণ সহযোগিতা চাওয়ার আগেই অর্থনীতি পুনরুদ্ধার প্যাকেজ ঘোষণা করেন। শ্রমিকদের বেতন ভাতা পরিশোধের জন্য অর্থ প্রদান করেন।

 কর্মহীন শ্রমিকদের সামাজিক সুরক্ষা কার্যক্রমটি মাঠ পর্যায়ে বাস্তবায়নে সরকার গঠিত কমিটি, সংশ্লিষ্ট শিল্প সংগঠনসমূহের প্রতিনিধি, ইউরোপীয় ইউনিয়নের প্রতিনিধিদের সহযোগিতায় যাচাই-বাছাই শেষে চূড়ান্ত অনুমোদনের ভিত্তিতে প্রাপ্ত ১ হাজার ৭৯৪ জন কর্মহীন শ্রমিককে সেপ্টেম্বর ২০২০ মাসের জন্য প্রথম পর্যায়ে জনপ্রতি ৩ হাজার টাকা করে নগদ অর্থ সহায়তা প্রদান নিশ্চিত করা হলো। বাংলাদেশ ব্যাংকের মাধ্যমে ইলেকট্রনিক সিস্টেমে আগামী ২৪ ঘণ্টার মধ্যে বর্ণিত উপকারভোগীর নিজস্ব ব্যাংক একাউন্টে প্রদেয় টাকা চলে যাবে।

 অনুষ্ঠানে সংসদ সদস্য ও জাতীয় মহিলা শ্রমিক লীগের কার্যকরী সভাপতি বেগম সামসুন নাহার, শ্রম ও কর্মসংস্থান মন্ত্রণালয়ের সচিব কে এম আব্দুস সালাম, বাংলাদেশে নিযুক্ত জার্মান চার্জ ডি এফেয়ার্স Constanza Zaehringer, ইউরোপীয় ইউনিয়ন এর হেড অভ্ কো-অপারেশন Maurizio Cian এবং বিজিএমইএ এর সেক্রেটারি কমোডোর (অবঃ) মোহাম্মদ আব্দুর রাজ্জাক বক্তৃতা করেন। অনুষ্ঠানে সভাপতিত্ব করেন শ্রম অধিদপ্তরের মহাপরিচালক এ কে এম মিজানুর। অনুষ্ঠানে সংশ্লিষ্ট ৪টি শিল্প সংগঠন: বিজিএমইএ, বিকেএমইএ, লেদারগুডস এন্ড ফুটওয়্যার ম্যানুফ্যাকচারার্স এন্ড এক্সপোর্টারস্ এসোসিয়েশন অভ্ বাংলাদেশ  (এলএফএমইএবি) এবং বাংলাদেশ ফিনিশড লেদার, লেদারগুডস এন্ড ফুটওয়্যার এক্সপোর্টারস এসোসিয়েশন (বিএফএলএলএফইএ) এর প্রতিনিধিরা উপস্থিত ছিলেন।

#

আকতারুল/ফারহানা/সঞ্জীব/রেজাউল/২০২০/২০০৫ ঘণ্টা

তথ্যবিবরণী নম্বর : ৫০০০

কৃষিখাত নিয়ে ভারত-বাংলাদেশ ডিজিটাল কনফারেন্স

**কৃষি যান্ত্রিকীকরণ ও এগ্রোপ্রসেসিংয়ে বাংলাদেশে ভারতকে বিনিয়োগের আহ্বান কৃষিমন্ত্রীর**

ঢাকা, ৭ পৌষ (২২ ডিসেম্বর) :

কৃষিখাতে ভারত-বাংলাদেশের পারস্পরিক সহযোগিতা বাড়াতে দু’দেশের ডিজিটাল কনফারেন্স আজ রাজধানীর মতিঝিলে এফবিসিসিআই অডিটোরিয়ামে অনুষ্টিত হয়। ফেডারেশন অভ্ বাংলাদেশ চেম্বার্স অভ্ কমার্স অ্যান্ড ইন্ডাস্ট্রি (এফবিসিসিআই) এবং কনফেডারেশন অভ্ ইন্ডিয়ান ইন্ডাস্ট্রি (সিআইআই) যৌথভাবে এ কনফারেন্সের আয়োজন করে।

 উদ্বোধন অনুষ্ঠানে কৃষিযান্ত্রিকীকরণ ও এগ্রোপ্রসেসিংয়ে বাংলাদেশে ভারতকে সরকারি-বেসরকারিভাবে বিনিয়োগের আহ্বান জানান কৃষিমন্ত্রী ড. মোঃ আব্দুর রাজ্জাক। তিনি বলেন, বাংলাদেশ কৃষি যান্ত্রিকীকরণের দিকে যাচ্ছে। সরকার এ বছর ২০০ কোটি টাকার মাধ্যমে শতকরা ৫০-৭০ ভাগ ভর্তুকিতে কৃষকদের কম্বাইন্ড হারভেস্টার, রিপারসহ কৃষিযন্ত্রপাতি সরবরাহ করেছে। এছাড়া ৩ হাজার কোটি টাকার প্রকল্প নেয়া হয়েছে যার মাধ্যমে প্রায় ৫১ হাজার কৃষিযন্ত্রপাতি দেয়া হবে।

ভারতের শিল্প ও বাণিজ্যমন্ত্রী পীযূষ গয়াল বলেন, ভারত- বাংলাদেশ দু’দেশেই শতকরা ৬০ ভাগ এর বেশি মানুষ কৃষিতে সম্পৃক্ত। ভারত বাংলাদেশে কৃষিযান্ত্রিকীকরণ, ফুড প্রসেসিং ও ফিস-অ্যাকুয়াকালচার এই তিনটি খাতে অধিক গুরুত্বসহ কৃষির সকল ক্ষেত্রে বিনিয়োগ ও সহযোগিতা করতে আগ্রহী। ফুড প্রসেসিংয়ে একসাথে কাজ করলে বৈশ্বিক ফুডবাজার এই দু’দেশের নিয়ন্ত্রণে থাকবে বলেও তিনি আশা করেন।

  বাংলাদেশি রফতানি পণ্যের ওপর আরোপিত এন্টি ডাম্পিং শুল্কের কথা উল্লেখ করে বাণিজ্যমন্ত্রী টিপু মুনশি বলেন, এসব পদক্ষেপের কারণে আমাদের রফতানি মারাত্মকভাবে ক্ষতিগ্রস্ত হচ্ছে। তিনি তা পুনর্বিবেচনার আহ্বান জানান।

এছাড়া অনুষ্ঠানে ভারতীয় হাইকমিশনার বিক্রম দোরাইস্বামী, এফবিসিসিআই'র সভাপতি শেখ ফজলে ফাহিম, টাটা স্টিলের সিইও ও ব্যবস্থাপনা পরিচালক টি ভি নরেন্দ্রন, মাহিন্দ্র ও মাহিন্দ্র'র সিইও ও ব্যবস্থাপনা পরিচালক পবন গোয়েঙ্কা, সিআইআই'র মহাপরিচালক চন্দ্রজিৎ ব্যানার্জি, এফবিসিসিআই'র পরিচালক সুজিব রঞ্জন দাশ প্রমুখ বক্তব্য রাখেন। এ সময় কৃষিসচিব মোঃ মেসবাহুল ইসলাম, কৃষি মন্ত্রণালয়ের ঊর্ধ্বতন কর্মকর্তা এবং দু’দেশের ব্যবসায়ী নেতৃবৃন্দ উপস্থিত ছিলেন।

#

কামরুল/ফারহানা/রফিকুল/রেজাউল/২০২০/১৯৫০ ঘণ্টা

তথ্যবিবরণী নম্বর : ৪৯৯৯

**ডেঙ্গু ও করোনা মোকাবিলায় সচেতনতাই প্রধান হাতিয়ার**

 **-- গণপূর্ত প্রতিমন্ত্রী**

ময়মনসিংহ, ৭ পৌষ (২২ ডিসেম্বর):

 গৃহায়ন ও গণপূর্ত প্রতিমন্ত্রী শরীফ আহমেদ বলেছেন, ডেঙ্গু ও করোনা মোকাবিলায় সচেতনতাই প্রধান হাতিয়ার। তিনি বলেন, ডেঙ্গু এবং করোনা দুটোই ভাইরাসজনিত রোগ। করোনার চিকিৎসা আবিষ্কার না হলেও স্বাস্থ্যবিধি যথাযথভাবে মেনে চললে এই রোগের সংক্রমণের হাত থেকে রেহাই পাওয়া সম্ভব। এজন্য ঘরের বাইরে বের হলে অবশ্যই সবাইকে মাস্ক ব্যবহার করতে হবে। পারস্পরিক সামাজিক দূরত্ব বজায় রাখতে হবে।

 প্রতিমন্ত্রী আজ ময়মনসিংহ সিটি কর্পোরেশন কর্তৃক জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী তথা মুজিববর্ষ উদ্‌যাপন উপলক্ষে ময়মনসিংহের টাউন হলে আয়োজিত এক আলোচনা সভায় এসব কথা বলেন।

 প্রতিমন্ত্রী আরো বলেন, শুধু সরকারের একার পক্ষে করোনা এবং ডেঙ্গু প্রতিরোধ করা সম্ভব নয়। এজন্য চাই সমাজের সর্বস্তরে পর্যাপ্ত সচেতনতা এবং নাগরিকদের সার্বিক সহযোগিতা।

 ময়মনসিংহের জেলা প্রশাসক মোহাম্মদ মিজানুর রহমানের সভাপতিত্বে অনুষ্ঠিত আলোচনা সভায় ময়মনসিংহ সিটি কর্পোরেশনের মেয়র ইকরামুল হক টিটু, বিভাগীয় কমিশনার কামরুল হাসান এনডিসি, ময়মনসিংহ রেঞ্জের ডিআইজি ব্যারিস্টার হারুন-অর-রশিদ বিপিএম-সহ বিভিন্ন শ্রেণি-পেশার মানুষ উপস্থিত ছিলেন।

 #

রেজাউল/ফারহানা/রফিকুল/সেলিম/২০২০/১৯৩০ ঘণ্টা

তথ্যবিবরণী নম্বর : ৪৯৯৮

**আব্দুর রাজ্জাক বাংলাদেশের অভ্যুদয়ের ইতিহাসের অন্যতম কিংবদন্তি**

 **-- মুক্তিযুদ্ধ বিষয়ক মন্ত্রী**

ঢাকা, ৭ পৌষ (২২ ডিসেম্বর):

 মুক্তিযুদ্ধ বিষয়ক মন্ত্রী আ ক ম মোজাম্মেল হক বলেছেন, আওয়ামী লীগের বর্ষিয়ান নেতা বীর মুক্তিযোদ্ধা আব্দুর রাজ্জাক বাংলাদেশের অভ্যুদয়ের ইতিহাসের অন্যতম কিংবদন্তি। স্বাধীনতা সংগ্রাম থেকে শুরু করে মহান মুক্তিযুদ্ধ এবং দেশের বিভিন্ন রাজনৈতিক আন্দোলনে তিনি সামনে থেকে নেতৃত্ব দিয়েছেন । মুক্তিযুদ্ধের চেতনার রাজনীতিতে তাঁর নাম স্বর্ণাক্ষরে লেখা থাকবে।

 আজ ঢাকার রিপোর্টার্স ইউনিটিতে মুক্তিযুদ্ধের অন্যতম সংগঠক, সাবেক মন্ত্রী, বর্ষিয়ান আওয়ামী লীগ নেতা বীর মুক্তিযোদ্ধা আব্দুর রাজ্জাকের নবম মৃত্যুবাষির্কী উপলক্ষে ডামুড্যা উপজেলা যুব কল্যাণ ট্রাস্ট আয়োজিত আলোচনা সভায় প্রধান অতিথির বক্তৃতায় মন্ত্রী এসব কথা বলেন।

 আব্দুর রাজ্জাকের সাথে রাজনৈতিক জীবনের বিভিন্ন ঘটনার স্মৃতিচারণ করে মন্ত্রী বলেন, বহু রাজনৈতিক কর্মীর আশ্রয়স্থল ছিলেন আব্দুর রাজ্জাক। বঙ্গবন্ধুর আদেশ তিনি তরুণদের কাছে পৌঁছে দিতেন । বঙ্গবন্ধুর মৃত্যুর পর মুক্তিযুদ্ধের চেতনায় বিশ্বাসীদের সংগঠিত করতে তিনি নিরলসভাবে কাজ করেছেন।

 আলোচনা সভায় প্রধান আলোচক হিসেবে উপস্থিত ছিলেন পানি সম্পদ উপমন্ত্রী এ কে এম এনামুল হক শামীম। বিশেষ অতিথির বক্তব্য রাখেন প্রয়াত আব্দুর রাজ্জাকের জ্যেষ্ঠপুত্র নাহিম রাজ্জাক এমপি, ঢাকা দক্ষিণ মহানগর আওয়ামী লীগের সভাপতি আবু আহমেদ মন্নাফী, আওয়ামী স্বেচ্ছাসেবকলীগের সভাপতি নির্মল রঞ্জন গুহ প্রমুখ। সভায় সভাপতিত্ব করেন আয়োজক সংগঠনের সভাপতি আসাদুজ্জামান আজম।

 #

মারুফ/ফারহানা/সঞ্জীব/সেলিম/২০২০/১৯০০ ঘণ্টা

তথ্যবিবরণী নম্বর : ৪৯৯৭

**বঙ্গবন্ধুর আদর্শ বাস্তবায়নে সকলকে একসাথে কাজ করার আহ্বান স্থানীয় সরকার মন্ত্রীর**

ঢাকা, ৭ পৌষ (২২ ডিসেম্বর):

 জাতির পিতা বঙ্গবন্ধু শেখ মুজিবুর রহমানের আদর্শ ও চেতনা বাস্তবায়নে সকলকে যথাযথভাবে দায়িত্ব পালন করার জন্য নবনির্বাচিত সদস্যদের প্রতি আহ্বান জানিয়েছেন স্থানীয় সরকার মন্ত্রী মোঃ তাজুল ইসলাম। এ সময় তিনি দলীয় শান্তি শৃঙ্খলা বজায় রাখতে স্থানীয় পর্যায়ের জনপ্রতিনিধিদের প্রতি আহ্বান জানান।

 মন্ত্রী আজ মন্ত্রণালয়ের নিজ কক্ষে টাঙ্গাইল ও চাঁপাইনবাবগঞ্জ জেলা পরিষদের নবনির্বাচিত সদস্যদের শপথবাক্য পাঠ করানোর পর এ আহ্বান জানান।

 টাঙ্গাইল জেলা পরিষদের সদস্য মোঃ আজহারুল ইসলাম এবং চাঁপাইনবাবগঞ্জ জেলা পরিষদের সদস্য মোঃ হাবিবুর রহমান শপথ গ্রহণ করেন। স্থানীয় সরকার বিভাগের সিনিয়র সচিব হেলালুদ্দীন আহমদ শপথগ্রহণ অনুষ্ঠানটি পরিচালনা করেন।

 ২০৪১ সালের মধ্যে বাংলাদেশকে ক্ষুধা ও দারিদ্র্যমুক্ত, উন্নত-সমৃদ্ধ বঙ্গবন্ধুর সোনার বাংলা বিনির্মাণে প্রধানমন্ত্রী শেখ হাসিনার অঙ্গীকারের কথা উল্লেখ করে মন্ত্রী বলেন, দেশ এখন উন্নয়নের অগ্রযাত্রায় অপ্রতিরোধ্য। অর্থনৈতিকভাবে দেশ যেভাবে এগিয়ে যাচ্ছে তাতে নির্ধারিত সময়ের আগেই কাঙ্ক্ষিত লক্ষ্যে পৌঁছাবে বলে দৃঢ় আশাবাদ ব্যক্ত করেন মোঃ তাজুল ইসলাম।

 #

হায়দার/ফারহানা/সঞ্জীব/সেলিম/২০২০/১৮৩০ ঘণ্টা

তথ্যবিবরণী নম্বর : ৪৯৯৬

**কোভিড**-**১৯**(**করোনা ভাইরাস**) **সংক্রান্ত সর্বশেষ প্রতিবেদন**

ঢাকা, ৭ পৌষ (২২ ডিসেম্বর) :

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ১৫ হাজার ১৪৫ জনের নমুনা পরীক্ষা করে ১ হাজার ৩১৮ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৫ লাখ ৩ হাজার ৫০১ জন।

 গত ২৪ ঘণ্টায় ১৭জন-সহ এ পর্যন্ত ৭ হাজার ৩২৯ জন এ রোগে মৃত্যুবরণ করেছেন।

 করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ৪ লাখ ৪১ হাজার ৯২৯ জন।

#

দলিল/ফারহানা/সঞ্জীব/রেজাউল/২০২০/১৭১০ ঘণ্টা

তথ্যবিবরণী নম্বর : ৪৯৯৫

**জাপানে বাণিজ্য, বিনিয়োগ ও দক্ষ মানবসম্পদ উন্নয়ন বিষয়ক সেমিনার অনুষ্ঠিত**

টোকিও (জাপান), ২২ ডিসেম্বর :

 জাপানের ইয়োকোমাহা শহরের পোর্ট মেমোরিয়াল হলে আজ ‘বাংলাদেশে বাণিজ্য, বিনিয়োগ ও মানবসম্পদ উন্নয়ন’ বিষয়ক সেমিনারের আয়োজন করেছে টোকিওস্থ বাংলাদেশ দূতাবাস। অনুষ্ঠানে স্বাস্থ্যবিধি মেনে শতাধিক জাপানি ব্যবসায়প্রতিষ্ঠান এবং কর্মীপ্রেরণকারী প্রতিষ্ঠানের প্রতিনিধি উপস্থিত ছিলেন।

 জাপানে বাংলাদেশের রাষ্ট্রদূত শাহাবুদ্দিন আহমদ সেমিনারে দেশে বিনিয়োগের পরিবেশ ও বিনিয়োগকারীদের জন্য বিভিন্ন প্রণোদনার কথা উল্লেখ করে জাপানি ব্যবসায়ী ও বিনিয়োগকারীদের বাংলাদেশে তথ্যপ্রযুক্তি, পোশাকশিল্প, চামড়াসহ বিভিন্নখাতে বিনিয়োগের আহ্বান জানান।

 রাষ্ট্রদূত বলেন, জনশক্তিখাতে বাংলাদেশ বিপুল সম্ভাবনাময়। সরকারের সঠিক পদক্ষেপ ও ব্যবস্থাপনায় দেশের জনসংখ্যা আজ জনসম্পদে রূপ নিয়েছে। জাপানে ক্রমহ্রাসমান জনসংখ্যার পরিপ্রেক্ষিতে সৃষ্ট জনশক্তির চাহিদা মিটাতে বাংলাদেশকে স্বল্পদক্ষ ও দক্ষ লোকবলের অন্যতম উৎস আখ্যায়িত করে, রাষ্ট্রদূত জাপানের জনশক্তি নিয়োগকারী প্রতিষ্ঠানসমূহকে বাংলাদেশ থেকে কর্মী নিয়োগের অনুরোধ জানান।

 অনুষ্ঠানে ইয়োকোমাহা সিটি অফিসের নির্বাহী পরিচালক হিরোইউকি ওকামোতোও বক্তব্য প্রদান করেন। এছাড়া বাংলাদেশে জাপানি বিনিয়োগের চিত্র তুলে ধরেন জাইকার পরিচালক আকিতো তাকাহাসি, বাংলাদেশে বিনিয়োগের সুবিধা নিয়ে উপস্থাপনা করেন দূতাবাসের বাণিজ্যিক কাউন্সেলর ড. আরিফুল হক, বাংলাদেশের মানবসম্পদ উন্নয়ন নিয়ে আলোচনা করেন দূতাবাসের শ্রম কাউন্সেলর জাকির হোসেন এবং টেকনিক্যাল ইন্টার্ন প্রোগ্রামে বাংলাদেশের দক্ষ লোকবলের বিষয়ে আলোচনা করেন আই এম জাপান নামক প্রতিষ্ঠানের সিনিয়র এক্সিকিউটিভ ডাইরেক্টর কাজুও সুবোতা এবং মাচিদা হাসপাতালের চিফ ডাইরেক্টর কেইসুকে ইরাকো।

 জাপান ইন্টারন্যাশনাল কোপারেশন এজেন্সি (জাইকা) ও জাপান এক্সটারনাল ট্রেড অরগানাইজেশন (জেট্রো), ইয়োকোমাহা নগর কর্তৃপক্ষ, আই এম জাপান এবং ইউনিডো-আইটিপিও টোকিও সেমিনার আয়োজনে সহযোগিতা করে।

#

জামান/অনসূয়া/পরীক্ষিৎ/শাহ আলম/আসমা/২০২০/১৫৪০ ঘণ্টা

তথ্যবিবরণী নম্বর : ৪৯৯৪

**শ্রমিক কল্যাণতহবিলে মেঘনা প্রেট্রোলিয়াম এর পাঁচ কোটি টাকা লভ্যাংশ হস্তান্তর**

ঢাকা, ৭ পৌষ (২২ ডিসেম্বর):

 শ্রম ও কর্মসংস্থান মন্ত্রণালয়ের অধীন বাংলাদেশ শ্রমিক কল্যাণ ফাউন্ডেশনের তহবিলে দু’টি অর্থবছরের লভ্যাংশের নির্দিষ্ট অংশ হিসেবে প্রায় পাঁচ কোটি ১২ লাখ টাকা জমা দিয়েছে বিদ্যুৎ,জ্বালানি ও খনিজ সম্পদ মন্ত্রণালয়ের অধীন মেঘনা প্রেট্রোলিয়াম লিঃ।

 আজ সচিবালয়ে শ্রম ও কর্মসংস্থান প্রতিমন্ত্রী বেগম মন্নুজান সুফিয়ানের কাছে প্রতিষ্ঠানটির মহাব্যবস্থাপক মো. আকতার হোসেনের নেতৃত্বে চারসদস্যের একটি প্রতিনিধিদল পাঁচ কোটি ১১ লাখ ৯০ হাজার ৪১৯ টাকার একটি চেক হস্তান্তর করেন।

 সরকারি এ প্রতিষ্ঠনিটির গত ২০১৭-১৮ অর্থবছরের লাভের নিদিষ্ট অংশ দুই কোটি ৪৫ লাখ ৯১ হাজার ৪৭৩ টাকা এবং ২০১৮-১৯ অর্থবছরের লাভের নিদিষ্ট অংশ দুই কোটি ৬৫ লাখ ৯৮ হাজার ৯৪৬ টাকা শ্রমিক কল্যাণ ফাউন্ডেশনের তহবিলে জমা দেয়া হয়।

 বাংলাদেশ শ্রম আইন অনুযায়ী, কোম্পানির নিটলাভের শতকরা পাঁচভাগের একদশমাংশ বাংলাদেশ শ্রমিক কল্যাণ ফাউন্ডেশন তহবিলে জমাপ্রদানের বিধান রয়েছে। এ পর্যন্ত দেশি-বিদেশি এবং বহুজাতিক মিলে ১৭৬টি কোম্পানি এ তহবিলে অর্থ প্রদান করছে। এ তহবিলে এখনও পর্যন্ত জমার পরিমাণ প্রায় ৪’শ ৯৬ কোটি টাকা। অন্যদিকে এ তহবিল থেকে প্রাতিষ্ঠানিক-অপ্রাতিষ্ঠানিক খাতের সাড়ে দশহাজার শ্রমিককে প্রায় ৪৪ কোটি টাকা সহায়তা প্রদান করা হয়েছে।

 চেক প্রদান অনুষ্ঠানে মন্ত্রণালয়ের সচিব কে এম আব্দুস সালাম, বাংলাদেশ শ্রমিক কল্যাণ ফাউন্ডেশন এর মহাপরিচালক ড. মোল্লা জালাল উদ্দিন, মেঘনা প্রেট্রোলিয়াম লিঃ এর সিবিএ সভাপতি মো. সাদিকুর রহমান, সাধারণ সম্পাদক মো. হামিদুর রহমান এবং সাংগঠনিক সম্পাদক মো. নজরুল ইসলাম উপস্থিত ছিলেন।

 #

AvKZviæj/অনসূয়া/পরীক্ষিৎ/শাহ আলম/রেজ্জাকুল/মাসুম/২০২০/১৩০০ ঘণ্টা

তথ্যবিবরণী নম্বর : ৪৯৯৩

**কোভিড-১৯ প্রেক্ষাপটে মন্দা উত্তরণে ৫০ মিলিয়ন মার্কিন ডলার সহায়তা দিচ্ছে এডিবি**

ঢাকা, ৭ পৌষ (২২ ডিসেম্বর) :

 মাইক্রো এন্টারপ্রাইজ খাতকে শক্তিশালী করার মাধ্যমে দারিদ্র্যমোচন ও অর্থনৈতিক সমৃদ্ধি এবং কোভিড-১৯ মহামারিজনিত অর্থনৈতিক মন্দা উত্তরণে গ্রামীণ জনগোষ্ঠীর অর্থনৈতিক উন্নয়ন, কর্মসংস্থান সৃষ্টি এবং নারী উদ্যোক্তাদের ঋণ প্রদানের লক্ষ্যে ৫০ মিলিয়ন মার্কিন ডলার ঋণ সহায়তা প্রদান করবে এডিবি।

 গতকাল ঢাকায় বাংলাদেশ সরকার এবং এশিয় উন্নয়ন ব্যাংক (এডিবি)-এর মধ্যে আর্থিক প্রতিষ্ঠান বিভাগের আওতায় পল্লী-কর্ম সহায়ক ফাউন্ডেশন (পিকেএসএফ) বাস্তবায়িতব্য ‘Additional Financing for Micro-enterprise Development Project’ শীর্ষক প্রকল্পের অনুকূলে ৫০ মিলিয়ন মার্কিন ডলারের ১টি ঋণচুক্তি ও ১টি প্রকল্প চুক্তি স্বাক্ষরিত হয়।

 এ প্রকল্পের উদ্যোগী মন্ত্রণালয় আর্থিক প্রতিষ্ঠান বিভাগ এবং বাস্তবায়নকারী সংস্থা পল্লী-কর্ম সহায়ক ফাউন্ডেশন (পিকেএসএফ)। বিবেচ্য প্রকল্পটির বাস্তবায়নকাল ডিসেম্বর ২০২০ থেকে ডিসেম্বর ২০২২ পর্যন্ত।

 সরকারের পক্ষে অর্থনৈতিক সম্পর্ক বিভাগের সচিব ফাতিমা ইয়াসমিন এবং এডিবি’র পক্ষে বাংলাদেশ আবাসিক মিশনের কান্ট্রি ডিরেক্টর মনমোহন প্রকাশ ঋণচুক্তিতে স্বাক্ষর করেন। পিকেএসএফ এর ব্যবস্থাপনা পরিচালক মোঃ মইনুদ্দিন আব্দুল্লাহ প্রকল্প চুক্তিতে স্বাক্ষর করেন। বাংলাদেশ সরকার ও এডিবি’র সংশ্লিষ্ট ঊর্ধ্বতন কর্মকর্তাবৃন্দ চুক্তিস্বাক্ষর অনুষ্ঠানে উপস্থিত ছিলেন।

#

ফায়সল/অনসূয়া/পরীক্ষিৎ/রেজ্জাকুল/আসমা/২০২০/১৫০০ ঘণ্টা

তথ্যবিবরণী নম্বর : ৪৯৯২

**সিলেট ও হবিগঞ্জ রুটে বিআরটিসি’র বাস উদ্বোধন**

ঢাকা, ৭ পৌষ (২২ ডিসেম্বর) :

 ঢাকা-সিলেট মহাসড়ক চারলেনে উন্নীতকরণ প্রকল্প আগামী মাসে একনেকে অনুমোদনের জন্য উত্থাপন করা হবে বলে জানিয়েছেন সড়ক পরিবহন ও সেতুমন্ত্রী ওবায়দুল কাদের।

 মন্ত্রী আজ সচিবালয়স্থ কার্যালয় হতে ভিডিও কনফারেন্সে সিলেট-মৌলভীবাজার-শ্রীমঙ্গল ও সিলেট-হবিগঞ্জ রুটে বিআরটিসি’র বাস সার্ভিস উদ্বোধনকালে একথা জানান। এসময় পররাষ্ট্র মন্ত্রী ড. এ কে আব্দুল মোমেন অনলাইনে যুক্ত ছিলেন।

 উদ্বোধন অনুষ্ঠানে প্রধান অতিথির বক্তব্যে মন্ত্রী বলেন, বিআরটিসি’কে গণমানুষের আস্থার বাহনে রূপান্তর করতে শেখ হাসিনা সরকার সম্প্রতি বহরে সহস্রাধিক বাস ও ট্রাক সংযোজন করেছে। এখন প্রয়োজন বিআরটিসি’র নেটওয়ার্ক সম্প্রসারণ এবং প্রতিষ্ঠানটির ব্যবস্থাপনার দক্ষতা উন্নয়ন।

 সেবাখাতে প্রযুক্তির ব্যবহার বাড়ানোর মাধ্যমে অনিয়ম কমানো সম্ভব, উল্লেখ করে মন্ত্রী বিআরটিসি’র ট্রিপব্যবস্থাপনায় জিপিএস প্রযুক্তিব্যবহারের পাশাপাশি মনিটরিং জোরদার ও রাজস্ব আয় বাড়াতে নিজস্ব অপারেশন সফটওয়্যার ব্যবহারের নির্দেশ দেন।

 মন্ত্রী বলেন, শীতকালে ঘন কুয়াশায় কমে আসে দৃষ্টিসীমা। ঘন কুয়াশায় সড়কদুর্ঘটনা এড়াতে সতর্কতার সাথে যানবাহন চালনার জন্য তিনি পরিবহন মালিক ও শ্রমিকদের অনুরোধ জানান। এসময় তিনি করোনাকালে সরকার ঘোষিত ‘যত সিট তত যাত্রী’ নীতি প্রতিপালনের পাশাপাশি স্বাস্থ্যবিধি মেনে গাড়ি চালানোর আহ্বান জানান।

 ভিডিও কনফারেন্সে সড়ক পরিবহন ও মহাসড়ক বিভাগের সচিব মো. নজরুল ইসলাম, বিআরটিসি’র চেয়ারম্যান মো. এহছানে এলাহী, সিলেটের রেঞ্জ ডিআইজি, সিলেট, হবিগঞ্জ ও মৌলভীবাজারের জেলা প্রশাসক এবং পুলিশ সুপার সংযুক্ত ছিলেন।

#

নাছের/অনসূয়া/পরীক্ষিৎ/শাহ আলম/রেজ্জাকুল/আসমা/২০২০/১৪০০ ঘণ্টা

তথ্যবিবরণী নম্বর : ৪৯৯১

**একনেক সভায় ৩ হাজার ৩০৮ কোটি টাকার ৫টি প্রকল্প অনুমোদন**

ঢাকা, ৭ পৌষ (২২ ডিসেম্বর):

 জাতীয় অর্থনৈতিক পরিষদের নির্বাহী কমিটি (একনেক) প্রায় ৩ হাজার ৩০৮ কোটি ৩৬ লাখ টাকা ব্যয় সংবলিত ৫টি প্রকল্প অনুমোদন করেছে। এর মধ্যে সরকারি অর্থায়ন ১ হাজার ২৪৫ কোটি ৩০ লাখ টাকা, সংস্থার নিজস্ব অর্থায়ন ২০ কোটি ৯৮ লাখ টাকা এবং বৈদেশিক উৎস হতে ঋণ ২ হাজার ৪২ কোটি ৮ লাখ টাকা।

 প্রধানমন্ত্রী এবং একনেক-এর চেয়ারপারসন শেখ হাসিনার সভাপতিত্বে আজ গণভবনের সাথে সংযুক্ত হয়ে ভিডিও কনফারেন্সের মাধ্যমে শেরে বাংলা নগরস্থ এনইসি সম্মেলন কক্ষে অনুষ্ঠিত একনেক-এর সভায় এ অনুমোদন দেয়া হয়।

 অনুমোদিত প্রকল্পসমূহ হলো: শিক্ষা মন্ত্রণালয়ের “রাজশাহী প্রকৌশল ও প্রযুক্তি বিশ্ববিদ্যালয়ের অধিকতর উন্নয়ন (১ম সংশোধিত)” প্রকল্প; স্থানীয় সরকার, পল্লী উন্নয়ন ও সমবায় মন্ত্রণালয়ের ৩টি প্রকল্প যথাক্রমে “নরসিংদী জেলার পল্লী অবকাঠামো উন্নয়ন” প্রকল্প; “খুলনা শহরে পয়ঃনিস্কাশন ব্যবস্থা নির্মাণের জন্য ভূমি অধিগ্রহণ (১ম সংশোধিত)” প্রকল্প এবং “মানবসম্পদ উন্নয়নে গ্রামীণ পানি সরবরাহ, স্যানিটেশন এবং স্বাস্থ্যবিধি” প্রকল্প এবং বিদ্যুৎ, জ্বালানি ও খনিজ সম্পদ মন্ত্রণালয়ের “প্রিপেইড গ্যাস মিটার স্থাপন (২য় সংশোধিত)” প্রকল্প।

 কৃষিমন্ত্রী মোঃ আব্দুর রাজ্জাক, তথ্যমন্ত্রী ড. হাছান মাহ্‌মুদ, স্থানীয় সরকার, পল্লী উন্নয়ন ও সমবায় মন্ত্রী মোঃ তাজুল ইসলাম, শিল্পমন্ত্রী নূরুল মজিদ মাহমুদ হুমায়ূন;স্বাস্থ্যমন্ত্রী জাহিদ মালেক; বাণিজ্য মন্ত্রী টিপু মুনশি, মৎস্য ও প্রাণিসম্পদ মন্ত্রী শ. ম. রেজাউল করিম, পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন, ভূমিমন্ত্রী সাইফুজ্জামান চৌধুরী এবং শিক্ষা উপমন্ত্রী মহিবুল হাসান চৌধুরী সভার কার্যক্রমে অংশগ্রহণ করেন।

 সভায় মন্ত্রিপরিষদ সচিব, প্রধানমন্ত্রীর মুখ্যসচিব, এসডিজি বিষয়ক মুখ্য সমন্বয়ক, পরিকল্পনা কমিশনের সদস্যবৃন্দ, সংশ্লিষ্ট মন্ত্রণালয়সমূহের সচিব এবং ঊর্ধ্বতন কর্মকর্তাগণ উপস্থিত ছিলেন।

#

শাহেদ /অনসূয়া/পরীক্ষিৎ/রেজ্জাকুল/মাসুম/২০২০/১৩০০ ঘণ্টা

তথ্যবিবরণী নম্বর : ৪৯৯০

**আগামী ২৮-৩০ ডিসেম্বর বঙ্গবন্ধু ট্যুর-ডি-সিএইচটি মাউন্টেন বাইক প্রতিযোগিতা**

ঢাকা, ৭ পৌষ (২২ ডিসেম্বর) :

 জাতির পিতা বঙ্গবন্ধু শেখ মুজিবুর রহমানের জন্মশত বাষিকী ‘মুজিববর্ষ’ উপলক্ষ্যে পার্বত্য চট্টগ্রাম বিষয়ক মন্ত্রণালয়ের উদ্যোগে আগামী ২৮-৩০ ডিসেম্বর সাজেক থেকে থানচি পর্যন্ত বঙ্গবন্ধু ট্যুর ডি সিএইচটি মাউন্টেন বাইক প্রতিযোগিতা-২০২০ এর আয়োজন করা হয়েছে।

 পার্বত্য চট্টগ্রাম বিষয়ক মন্ত্রণালয়ের উদ্যোগে জাতির পিতার জন্মশত বার্ষিকীতে তাঁর প্রতি শ্রদ্ধাজ্ঞাপন এবং পাহাড়ে নতুনমাত্রা সংযোজন, পার্বত্য চট্টগ্রামে অঞ্চলে অ্যাডভেঞ্চার ক্রীড়াপর্যটনকে অগ্রসর করা, স্থানীয় জনগোষ্ঠীকে মাউন্টেইন বাই-সাইকেলের সাথে পরিচিত করা, আন্তর্জাতিক পরিমন্ডলে প্রতিযোগিতায় অংশগ্রহণের সুযোগ সৃষ্টি করা, নতুন প্রজন্মকে শারীরিক ও মানসিক স্বাস্থ্যবিকাশে সক্ষমতা বৃদ্ধি করাই প্রতিযোগিতার উদ্দেশ্য। প্রতিযোগিরা সাজেক থেকে থানচি পর্যন্ত প্রায় ৩০০ কি.মি. দূরত্ব অতিক্রম করবে। প্রতিযোগিতায় ১০০ জন অংশগ্রহণ করবে। তন্মধ্যে স্থানীয় পর্যায়ে ৪৫ জন এবং জাতীয় ও বিদেশি ৫৫ জন। ৭ লাখ টাকা মূল্যের সমপরিমাণ পুরস্কার বিজয়ীদের মধ্যে বিতরণ করা হবে। চ্যাম্পিয়ন পাবে ৩ লাখ, প্রথম রানারআপ ২ লাখ, দ্বিতীয় রানারআপ ১ লাখ, বিশেষ পুরস্কার ১ লাখ টাকা।

 পার্বত্য চট্টগ্রাম বিষয়ক মন্ত্রণালয়ের সচিব মোঃ সফিকুল আহম্মদ এর সভাপতিত্বে আগামী ২৮ ডিসেম্বর সকালে প্রধান অতিথি হিসেবে প্রতিযোগিতার উদ্বোধন করবেন তথ্যমন্ত্রী ড. হাছান মাহ্‌মুদ। বিশেষ অতিথি থাকবেন সংসদ সদস্য দীপংকর তালুকদার আগামী ৩০ ডিসেম্বর। বিকালে থানচিতে প্রতিযোগিতার সমাপনী অনুষ্ঠানে প্রধান অতিথি হিসেবে উপস্থিত থাকবেন পার্বত্য চট্টগ্রাম বিষয়ক মন্ত্রণালয়ের মন্ত্রী বীর বাহাদুর উশৈসিং এবং বিশেষ অতিথি থাকবেন পার্বত্য চট্টগ্রাম উন্নয়ন বোর্ডের চেয়ারম্যান নব বিক্রম কিশোর ত্রিপুরা, এনডিসি ও বান্দরবান পার্বত্য জেলা পরিষদের চেয়ারম্যান ক্য শৈ হ্লা।

#

নাছির /অনসূয়া/পরীক্ষিৎ/শাহ আলম/রেজ্জাকুল/মাসুম/২০২০/১২৫৩ ঘণ্টা

তথ্যবিবরণী নম্বর : ৪৯৮৯

‘বঙ্গবন্ধু শেখ মুজিব কুইজ’

**গতকালের বিজয়ীদের তালিকা**

ঢাকা, ৭ পৌষ (২২ ডিসেম্বর) :

 জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় বাস্তবায়ন কমিটির উদ্যোগে মুজিববর্ষ উপলক্ষ্যে আয়োজিত অনলাইনভিত্তিক ‘বঙ্গবন্ধু শেখ মুজিব কুইজ’ প্রতিযোগিতার গতকালের কুইজে স্মার্টফোন বিজয়ী পাঁচ জন হলেন : সুলতান মাহমুদ ফরহাদ, সৌরভ স্যামুয়েল চিশিম, এ কে আজাদ, এইম এম বায়েজিদ বোস্তামি ও মোহাম্মদ জিয়াউর রহমান।

 গতকালের কুইজে ৭৪ হাজার ১৩৫ জন প্রতিযোগী অংশগ্রহণ করেন।

 স্মার্টফোন বিজয়ী পাঁচজনসহ ১০০ জিবি মোবাইল ডাটা বিজয়ী ১০০ জনের ছবিযুক্ত নামের তালিকা জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উদ্‌যাপন জাতীয় বাস্তবায়ন কমিটির ওয়েবসাইট [https://mujib100.gov.bd](https://mujib100.gov.bd/) অথবা [https://quiz.priyo.com](https://quiz.priyo.com/) থেকে জানা যাবে।

#

মোহসিন/অনসূয়া/পরীক্ষিৎ/রেজ্জাকুল/আসমা/২০২০/১২৪৫ ঘণ্টা